El XXXV Festival de Bandes de Música Ciutat de Burjassot arriba aquest cap de setmana al Tívoli
2025-07-24

Amb el temps just per a reposar-se del gran concert oferit per la seua Banda Juvenil juntament amb el de la localitat de Pozo Cañada, l’Agrupació Musical Los Silos de Burjassot celebrarà el cap de setmana vinent, concretament el diumenge 27 de setembre, en el Tívoli, el seu XXXV Festival de Bandes de Música Ciutat de Burjassot.

Aquest és un dels concerts més esperats no solament pels integrants de l’Agrupació sinó també pels veïns i les veïnes de Burjassot que tenen l’oportunitat d’escoltar les millors peces interpretades per la formació. El concert, d’entrada lliure i gratuïta, començarà a les 12 hores.

En el festival d’enguany, la formació burjassotera comptarà també amb la col·laboració de la Societat Joventut Musical de Faura que també interpretarà diferents peces preparades per a aquest especial concert. Molt especial, ja que, tal com han assenyalat fonts de l’Agrupació, en el festival hi haurà una gran sorpresa que es desvetlarà el mateix diumenge.

Després del XXXV Festival de Bandes de Música Ciutat de Burjassot, l’Agrupació Musical Los Silos començarà a preparar els actes en honor a la seua patrona, Santa Cecilia, que tindran lloc ja en el mes de novembre.